CELEX: 32022R0686
Language: da
Date: 2022-04-28 00:00:00
Title: Kommissionens gennemførelsesforordning (EU) 2022/686 af 28. april 2022 om ændring af gennemførelsesforordning (EU) 2015/1295 og (EU) nr. 540/2011 for så vidt angår godkendelsesbetingelserne for aktivstoffet sulfoxaflor (EØS-relevant tekst)

29.4.2022   
               
               
                  DA
               
               
                  Den Europæiske Unions Tidende
               
               
                  L 126/18
               
            
         KOMMISSIONENS GENNEMFØRELSESFORORDNING (EU) 2022/686
         af 28. april 2022
         om ændring af gennemførelsesforordning (EU) 2015/1295 og (EU) nr. 540/2011 for så vidt angår godkendelsesbetingelserne for aktivstoffet sulfoxaflor
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 1107/2009 af 21. oktober 2009 om markedsføring af plantebeskyttelsesmidler og om ophævelse af Rådets direktiv 79/117/EØF og 91/414/EØF (1), særlig det første alternativ i artikel 21, stk. 3, og artikel 78, stk. 2, og
         ud fra følgende betragtninger:
         
                     (1)
                  
                  
                     I henhold til Kommissionens gennemførelsesforordning (EU) 2015/1295 (2) godkendes aktivstoffet sulfoxaflor og den deraf følgende indsættelse af sulfoxaflor i bilaget til Kommissionens gennemførelsesforordning (EU) nr. 540/2011 (3).
                  
               
                     (2)
                  
                  
                     Gennemførelsesforordning (EU) 2015/1295 indeholder også bestemmelser om fremlæggelse af yderligere bekræftende oplysninger om risikoen for honningbier via de forskellige eksponeringsveje, navnlig nektar, pollen, dråbedannelse og støv, risikoen for honningbier, der fouragerer nektar eller pollen i efterfølgende afgrøder og blomsterukrudt, risikoen for andre bestøvere end honningbier og risikoen for biyngel.
                  
               
                     (3)
                  
                  
                     Ansøgeren fremlagde de krævede bekræftende oplysninger inden for tidsfristen som fastsat i gennemførelsesforordning (EU) 2015/1295.
                  
               
                     (4)
                  
                  
                     Som aftalt mellem Irland og Tjekkiet, den rapporterende og den medrapporterende medlemsstat, vurderede Tjekkiet de bekræftende oplysninger fra ansøgeren. Tjekkiet fremlagde den 12. marts 2018 sin vurdering i form af et tillæg til udkastet til vurderingsrapport for de øvrige medlemsstater, Kommissionen og Den Europæiske Fødevaresikkerhedsautoritet (»autoriteten«).
                  
               
                     (5)
                  
                  
                     Medlemsstaterne, ansøgeren og autoriteten blev hørt og bedt om at fremsætte bemærkninger til den medrapporterende medlemsstats vurdering af de bekræftende oplysninger.
                  
               
                     (6)
                  
                  
                     Den 20. september 2018 offentliggjorde autoriteten en teknisk rapport (4), hvori resultatet af denne høring om sulfoxaflor opsummeres.
                  
               
                     (7)
                  
                  
                     Da der blev givet udtryk for divergerende holdninger under høringen om tillægget til udkastet til vurderingsrapport, hørte Kommissionen autoriteten og anmodede den om at fremsætte en konklusion om alle punkter, hvor der var divergerende holdninger.
                  
               
                     (8)
                  
                  
                     Autoriteten offentliggjorde sin konklusion om risikovurderingen den 28. marts 2019 (5). Kommissionen hørte autoriteten yderligere vedrørende vurderingen af risikoen for bier. Kommissionen anmodede navnlig autoriteten om at afslutte vurderingen af de foranstaltninger til reduktion af sprøjteafdrift, der er nødvendige for at beskytte humlebier og solitære bier i markbræmmer mod eksponering for sulfoxaflor, og af risikoen for bier fra vandpytter.
                  
               
                     (9)
                  
                  
                     Autoriteten offentliggjorde sin ajourførte konklusion den 30. marts 2020 (6).
                  
               
                     (10)
                  
                  
                     I sin ajourførte konklusion vurderede autoriteten, at risikoen for bier ved anvendelse i permanente væksthuse var acceptabel i lyset af resultatet af vurderingen af de bekræftende oplysninger fra ansøgeren. Vurderingen af risikoen for humlebier og solitære bier fra udendørs brug kunne imidlertid ikke afsluttes. Autoriteten kunne derfor ikke konkludere, at der er en lav risiko for humlebier og solitære bier fra udendørs brug.
                  
               
                     (11)
                  
                  
                     Udkastet til vurderingsrapport, tillægget og autoritetens ajourførte konklusioner blev behandlet af medlemsstaterne og Kommissionen i Den Stående Komité for Planter, Dyr, Fødevarer og Foder, og behandlingen blev afsluttet den 28. januar 2022. Samtidig blev den reviderede vurderingsrapport om sulfoxaflor ajourført.
                  
               
                     (12)
                  
                  
                     Ansøgeren fik mulighed for at fremsætte bemærkninger til den ajourførte reviderede vurderingsrapport.
                  
               
                     (13)
                  
                  
                     På trods af ansøgerens argumenter har Kommissionen imidlertid konkluderet, at en risiko for bier ved udendørs brug af sulfoxaflor ikke kan udelukkes. I henhold til artikel 21, stk. 3, i forordning (EF) nr. 1107/2009 sammenholdt med samme forordnings artikel 6 er det derfor nødvendigt og hensigtsmæssigt at begrænse godkendelsen af sulfoxaflor til udelukkende anvendelse i permanente væksthuse.
                  
               
                     (14)
                  
                  
                     Gennemførelsesforordning (EU) 2015/1295 og (EU) nr. 540/2011 bør derfor ændres.
                  
               
                     (15)
                  
                  
                     Medlemsstaterne bør have nok tid til at tilbagekalde eller ændre godkendelser af plantebeskyttelsesmidler, der indeholder sulfoxaflor, og som ikke opfylder de begrænsede godkendelsesbetingelser.
                  
               
                     (16)
                  
                  
                     For plantebeskyttelsesmidler, der indeholder sulfoxaflor, og for hvilke medlemsstaterne eventuelt måtte bevilge en afviklingsperiode i henhold til artikel 46 i forordning (EF) nr. 1107/2009, bør en sådan periode være så kort som muligt og ikke overstige 12 måneder efter nærværende forordnings ikrafttræden.
                  
               
                     (17)
                  
                  
                     I lyset af alle tilgængelige relevante oplysninger anses det for uhensigtsmæssigt at opretholde godkendelsen af aktivstoffet til udendørs brug på nuværende tidspunkt. Nærværende forordning er dog ikke til hinder for, at ansøgeren fremlægger yderligere oplysninger med henblik på at ændre godkendelsesbetingelserne, jf. artikel 7 og 14 i forordning (EF) nr. 1107/2009, og disse oplysninger vil blive gennemgået inden for en rimelig frist som fastsat i nævnte forordning.
                  
               
                     (18)
                  
                  
                     Den Stående Komité for Planter, Dyr, Fødevarer og Foder har ikke afgivet en udtalelse inden for den tidsfrist, der var fastsat af formanden. Det blev anset for at være nødvendigt med en gennemførelsesretsakt, og formanden forelagde udkastet til en gennemførelsesretsakt for appeludvalget til yderligere drøftelse. Appeludvalget har ikke afgivet udtalelse —
                  
               VEDTAGET DENNE FORORDNING:
         
            Artikel 1
            Ændring af gennemførelsesforordning (EU) 2015/1295
            Bilag I til gennemførelsesforordning (EU) 2015/1295 ændres som angivet i bilag I til nærværende forordning.
         
         
            Artikel 2
            Ændring af gennemførelsesforordning (EU) nr. 540/2011
            Bilaget til gennemførelsesforordning (EU) nr. 540/2011 ændres i overensstemmelse med bilag II til nærværende forordning.
         
         
            Artikel 3
            Overgangsforanstaltninger
            Medlemsstaterne ændrer eller tilbagekalder, hvis det er nødvendigt, eksisterende godkendelser af plantebeskyttelsesmidler, der indeholder sulfoxaflor som aktivstof senest den 19. november 2022.
         
         
            Artikel 4
            Afviklingsperiode
            Eventuelle afviklingsperioder, som medlemsstaterne har bevilget i henhold til artikel 46 i forordning (EF) nr. 1107/2009, skal udløbe senest den 19. maj 2023.
         
         
            Artikel 5
            Ikrafttræden
            Denne forordning træder i kraft på tyvendedagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 28. april 2022.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 309 af 24.11.2009, s. 1.
         
            (2)  Kommissionens gennemførelsesforordning (EU) 2015/1295 af 27. juli 2015 om godkendelse af aktivstoffet sulfoxaflor, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler, og om ændring af bilaget til Kommissionens gennemførelsesforordning (EU) nr. 540/2011 (EUT L 199 af 29.7.2015, s. 8).
         
            (3)  Kommissionens gennemførelsesforordning (EU) nr. 540/2011 af 25. maj 2011 om gennemførelse af Europa-Parlamentets og Rådets forordning (EF) nr. 1107/2009 for så vidt angår listen over godkendte aktivstoffer (EUT L 153 af 11.6.2011, s. 1.).
         
            (4)  Den Europæiske Fødevaresikkerhedsautoritet (EFSA), 2018. Technical report on the outcome of the consultation with Member States, the applicant and EFSA on the pesticide risk assessment for sulfoxaflor in light of confirmatory data. EFSA supporting publication 2018:EN-1474, 73 sider.
         
            (5)  Den Europæiske Fødevaresikkerhedsautoritet (EFSA), 2019. Conclusion on the peer review of the pesticide risk assessment for the active substance sulfoxaflor in light of confirmatory data submitted. EFSA Journal 2019;17(3):5633, 14 sider.
         
            (6)  Den Europæiske Fødevaresikkerhedsautoritet (EFSA), 2020. Conclusion on the peer review of the pesticide risk assessment for the active substance sulfoxaflor in light of confirmatory data submitted. EFSA Journal 2020;18(3):6056, 15 sider.
      
      
         
            BILAG I
            I bilag I til gennemførelsesforordning (EU) 2015/1295 affattes teksten i kolonnen »Særlige bestemmelser« således:
            
               »Må kun tillades anvendt i permanente væksthuse.
               Med henblik på gennemførelsen af de i artikel 29, stk. 6, i forordning (EF) nr. 1107/2009 nævnte ensartede principper skal der tages hensyn til konklusionerne i den reviderede vurderingsrapport om sulfoxaflor, særlig tillæg I og II, som færdigbehandlet i Den Stående Komité for Planter, Dyr, Fødevarer og Foder den 29. maj 2015 og ajourført den 28. januar 2022.
               Ved denne samlede vurdering skal medlemsstaterne være særligt opmærksomme på risikoen for bier og humlebier, der frigives til bestøvning, når produkter, der indeholder stoffet, anvendes i væksthuse.
               Anvendelsesbetingelserne skal omfatte risikobegrænsende foranstaltninger, hvis det er relevant.«
            
         
      
      
         
            BILAG II
            Teksten i kolonnen »Særlige bestemmelser« i række 88, sulfoxaflor, i del B i bilaget til gennemførelsesforordning (EU) nr. 540/2011 affattes således:
            
               »Må kun tillades anvendt i permanente væksthuse.
               Med henblik på gennemførelsen af de i artikel 29, stk. 6, i forordning (EF) nr. 1107/2009 nævnte ensartede principper skal der tages hensyn til konklusionerne i den reviderede vurderingsrapport om sulfoxaflor, særlig tillæg I og II, som færdigbehandlet i Den Stående Komité for Planter, Dyr, Fødevarer og Foder den 29. maj 2015 og ajourført den 28. januar 2022.
               Ved denne samlede vurdering skal medlemsstaterne være særligt opmærksomme på risikoen for bier og humlebier, der frigives til bestøvning, når produkter, der indeholder stoffet, anvendes i væksthuse.
               Anvendelsesbetingelserne skal omfatte risikobegrænsende foranstaltninger, hvis det er relevant.«